একটা শো করেই জনপ্রিয়তা পেয়েছেন। অথচ তার পর সেভাবে তাঁদের দেখা যায়নি। এত জনপ্রিয় হওয়া সত্ত্বেও কেন এঁরা হারিয়ে গেলেন, জানার চেষ্টা করল ‘ওবেলা’।
চরিত্ররাই বড়, অভিনেতা নয়
ধারাবাহিক যতই সুপারহিট হোক না কেন, নায়ক নায়িকারা কোনওভাবেই ধারাবাহিকের চরিত্রকে ছাপিয়ে যেতে পারছেন না। ফলে জনপ্রিয় ধারাবাহিকের চরিত্রের নামেই সেই অভিনেতা-অভিনেত্রীর পরিচিতি তৈরি হচ্ছে। আর সেই হ্যাংওভার থেকে বেরিয়ে আসতে পারছেন না নতুন প্রজন্মের টেলি-তারকারা। যার প্রভাব পড়ছে কেরিয়ারে। পরের প্রজেক্টগুলোয় তাঁরা দর্শক টানতে পারছেন না। ফলে ইন্ডাস্ট্রির আর পাঁচজন অভিনেতার চেয়ে তাঁরা পিছিয়ে পড়ছেন। এমনই মনে করেন ইন্ডাস্ট্রির একটা বড় অংশ। চিত্রনাট্যকার লীনা গঙ্গোপাধ্যায়ের কথায়, ‘‘সিনিয়র আর্টিস্টরা যে চরিত্রেই অভিনয় করুন, তাঁরা নিজ অভিনয়গুণে চরিত্রকে ছাপিয়ে যেতে পারেন। যেটা নতুন ছেলেমেয়েরা পারছে না।’’ একই কথা প্রযোজক-পরিচালক স্নেহাশিস চক্রবর্তীরও। তিনি বলছিলেন ‘‘নতুন প্রজন্মের ছেলেমেয়েরা অভিনয়ের মান ধরে রাখতে পারছে না। তাদের নিজেদের গ্রুম করতে হবে। নিজেকে নির্দিষ্ট নিয়মে বেঁধে রাখতে হবে। না হলেই অন্যদের চেয়ে পিছিয়ে পড়বে। উত্তম কুমার থেকে শুরু করে অমিতাভ বচ্চন— প্রত্যেকে কিন্তু সারাজীবন নিয়ম মেনে চলেছেন। ফলও পেয়েছেন হাতেনাতে।’’
 
শেখার ইচ্ছের অভাব
কেরিয়ারের শুরুতেই গগনচুম্বী সাফল্য পেয়ে, অনেক সময়ই নতুন প্রজন্মের অভিনেতারা তাঁদের ‘ফোকাস’ ঠিক রাখতে পারেন না— এমন অভিযোগ অনেকেরই। এই প্রসঙ্গে লীনা গঙ্গোপাধ্যায় বলছিলেন, ‘‘সাফল্য পাওয়া সহজ, সেটাকে ধরে রাখাটা কঠিন। পর পর ভাল অভিনয় করে যেতে হবে। এক্ষেত্রে আমরাও হয়তো অনেকাংশে দায়ী। আমরাও হয়তো তাদের সাফল্যের চূড়ায় পৌঁছে দিতে সাহায্য করি।’’ অভিনয়ের জোরে ইন্ডাস্ট্রিতে জায়গা তৈরি করে নেওয়ার ধারণা এখন প্রায় চলেই গিয়েছে। সেই জায়গাটা এখন নিয়ে নিয়েছে সংবাদমাধ্যম। লীনা গঙ্গোপাধ্যায় বলছিলেন, ‘‘প্রচারের দৌলতে তারা দর্শকের কাছে হয়তো পৌঁছতে পারছেন, কিন্তু অভিনয় শেখার জায়গাটায় খামতি থেকে যাচ্ছে।’’ স্নেহাশিস চক্রবর্তীর কথায়, ‘‘ভাল অভিনয় করার খিদেটা মনের মধ্যে জিইয়ে রাখতে হবে। ভাল ছবি দেখতে হবে। ওয়ার্কশপ করতে হবে।’’
 
ধারাবাহিকের লিড নয়, অভিনেতা হতে হবে
জনপ্রিয় ধারাবাহিকের লিড চরিত্রে অভিনয় করেই সন্তুষ্ট থাকলে চলবে না। বরং কেরিয়ারে টিকে থাকতে গেলে হয়ে উঠতে হবে অভিনেতা। নতুন প্রজন্মের টেলিভিশনের অভিনেতা-অভিনেত্রীদের প্রসঙ্গে এমনটাই মত লীনা গঙ্গোপাধ্যায়ের। তাঁর কথায়, ‘‘কেরিয়ারে সময় দিতে হবে। সঙ্গে ধৈর্যও ধরতে হবে। কোনও ধারাবাহিক হিট হয়ে গেলে, দর্শক সেই অভিনেতাকে চরিত্রের নামেই চিনবে। অভিনেতার ব্যক্তিপরিচয় সেখানে প্রাধান্য পাবে না। ভাল অভিনয় কীভাবে করতে হয়, সেটা তাঁকে শিখতে হবে।’’ দেখতে ভাল বলে হয়তো সিরিয়ালে ‘লিড’ পেয়ে গিয়েছি, তা ভেবে আনন্দে গা ভাসালে চলবে না।
 
কাঁচা টাকার আকর্ষণ কাটাতে হবে
কাঁচা টাকা রোজগারের মোহে গা ভাসালেই সর্বনাশ! অভিনয়ে রোজগার কিঞ্চিৎ কম হলেও, মন দিতে হবে অভিনয়ে। তবেই আসবে সাফল্য! লীনা গঙ্গোপাধ্যায় বলছিলেন, ‘‘যে মেয়েটি বা ছেলেটি প্রথম শো করেছে, সে-ও যদি মাচা করতে শুরু করে দেয়, তাহলে সে কেরিয়ারে মূল্যবান সময় নষ্ট করবে। কারণ, সেই সময়টা তার কাছে গ্রুমিং পিরিয়ডের মতো।’’ তাই অর্থ রোজগারের মোহে গা না ভাসানোই বুদ্ধিমানের কাজ! লীনা বলছিলেন, ‘‘টাকা সকলের দরকার রয়েছে। কিন্তু টাকা রোজগারের মোহে পড়ে মাচা শো না করে, সেই সময়টা যদি তারা থিয়েটারে অভিনয় করে কিংবা ভাল সিনেমা দেখে, তাহলে আখেরে তাদেরই উন্নতি হবে।’’ স্নেহাশিস চক্রবর্তীর কথায়, ‘‘একটু মধ্যবিত্ত বাড়ির ছেলে বা মেয়ে যখন শো প্রতি ৬০ হাজার, এক লাখ টাকা কামাতে শুরু করে, তখন তাদের ফোকাসটা অভিনয় থেকে মাচার দিকে শিফট করে যায়।’’ মাচা শো রয়েছে বলে ধারাবাহিকের নায়িকা সেট ছেড়ে বেরিয়ে গিয়েছে, ইউনিট চার-পাঁচ ঘণ্টা ফ্লোরে অপেক্ষা করে রয়েছে— এমন অভিজ্ঞতাও হয়েছে স্নেহাশিসের। ‘‘আপনি জীবনে যতবড় স্টারই হন না কেন, নিজের রুটকে ভুললে চলবে না। নয়তো পতন অনিবার্য,’’ বলছিলেন তিনি। 
 
পা রাখতে হবে মাটিতে
একটা হিট সিরিয়ালের লিড চরিত্র অভিনয় করেই অনেক অভিনেতা-অভিনেত্রীর ধারণা হয়, সম্ভবত তার অভিনয়ের গুণেই ধারাবাহিকটি সুপারহিট হয়েছে। নতুন প্রজন্মের অভিনেতাদের কাছে লীনা গঙ্গোপাধ্যায়ের পরামর্শ, ‘‘পা মাটিতে রাখতে হবে। সিরিয়াল হিট হলে পাবলিক প্লেসে গেলে সাধারণ মানুষ অটোগ্রাফ নিতে বা সেলফি তুলতে চাইবেই, কিন্তু সেই জোয়ারে গা ভাসালে চলবে না। এই সময়টায় মাথা খুব ঠান্ডা রেখে চলতে হবে।’’ একই মত স্নেহাশিস চক্রবর্তীরও। তাঁর কথায়, ‘‘কাজকে সম্মান করতে হবে। আর পা মাটিতে রাখতে হবে। আমার বাস্তব অভিজ্ঞতায় নতুন প্রজন্মের মাত্র দু’জন হিরোইনকে চারটি ধারাবাহিকের লিড হতে দেখেছি। কারণ, তাঁরা কাজকে সম্মান করতে পারেন।’’ সময়ই মানুষকে সাফল্যের মুখ দেখায়, মনে-প্রাণে বিশ্বাস করেন পরিচালক। বলছিলেন, ‘‘নতুন প্রজন্মের সমস্যা হল, একটা শো হিট হয়ে গেলেই এদের মাথা ঘুরে যায়। আর সেখান থেকেই হল পতনের শুরু।’’